Γιώργος Παπαγιάννης

Ο **Γιώργος Παπαγιάννης** (Μαρούσι, 3 Ιουλίου 1997) είναι Έλληνας διεθνής καλαθοσφαιριστής. Με ύψος 2,20μ. αγωνίζεται στη θέση του σέντερ για την Αναντολού Εφές, ενώ είναι βασικό στέλεχος της Εθνικής Ελλάδος.

Υπήρξε στέλεχος της Εθνικής Εφήβων Ελλάδας που κατέκτησε το χρυσό μετάλλιο στο Ευρωπαϊκό πρωτάθλημα εφήβων το 2015. Συμμετείχε στα Draft του 2016 και επελέγη 13ος στον 1ο γύρο από τους Φοίνιξ Σανς, που όμως αργότερα ανταλλάχθηκε στους Σακραμέντο Κινγκς. Η θέση που κατέλαβε στο ΝΒΑ ντραφτ είναι η υψηλότερη από Έλληνα καλαθοσφαιριστή.

## Σταδιοδρομία

### Πρώτα χρόνια (2012-2016)
Ξεκίνησε τη σταδιοδρομία του στην Α1 Εθνική το 2012 αγωνιζόμενος με την ομάδα του Περιστερίου. Στις 5 Ιανουαρίου 2012 έκανε το ντεμπούτο του αγωνιζόμενος απέναντι στον Παναθηναϊκό και έγινε ο νεαρότερος αθλητής στην ιστορία της Α1 Εθνικής. Το 2013 μετακόμισε στις Η.Π.Α. για να συνεχίσει τις λυκειακές του σπουδές και αγωνίστηκε με την ομάδα του λυκείου του, το Westtown School στο West Chester της Πενσυλβάνια. Επέστρεψε στην Ελλάδα το 2014 για να ολοκληρώσει τις εγκύκλιες σπουδές του, ενώ υπέγραψε συμβόλαιο συνεργασίας με την ομάδα του Παναθηναϊκού.

Με τον Παναθηναϊκό αγωνίστηκε για δυο χρόνια κατακτώντας δυο φορές το Κύπελλο Ελλάδας, ενώ αγωνίστηκε για μια σεζόν και στην Ευρωλίγκα σε έξι αγώνες όπου σκόραρε 9 πόντους με 10 ριμπάουντ και 2 τάπες. Στην τελευταία του σεζόν (2015-16) στο ελληνικό πρωτάθλημα ο Παπαγιάννης έπαιξε 23 αγώνες πετυχαίνοντας 150 πόντους με 63 ριμπάουντ, 11 ασίστ, 5 κλεψίματα και 5 τάπες.

### ΝΒΑ (2016-2018)
Στις 24 Ιουνίου ο Γιώργος Παπαγιάννης επιλέχθηκε στο Νο 13 του NBA Ντραφτ από τους Σακραμέντο Κίνγκς γράφοντας με αυτό τον τρόπο ιστορία, αφού έγινε το ψηλότερο πικ στην ιστορία του Ελληνικού μπάσκετ, ένα ρεκόρ που μέχρι πρότινος κρατούσε ο Γιάννης Αντετοκούνμπο (Νο 15 το 2013). Μάλιστα οι Σακραμέντο Κίνγκς θέλησαν ο Έλληνας σέντερ να αγωνιστεί κατευθείαν στο ΝΒΑ πληρώνοντας τον Παναθηναϊκό για να τον αποκτήσουν. Μάλιστα στο συμβόλαιο που υπέγραψε, προβλέπονταν περίπου 10 εκατ. δολάρια σε μισθούς σε βάθος τετραετίας. Ο Παπαγιάννης αγωνίστηκε σε αρκετά παιχνίδια τόσο του ΝΒΑ (38 παιχνίδια όπου μέτρησε 2.1 πόντους, 3.2 ριμπάουντ σε 12.4 λεπτά μέσης συμμετοχής), όσο και του NBDL με τη θυγατρική ομάδα των Κινγκς, τους Ρίνο Μπίγκχορνς. Ωστόσο στις 8 Φεβρουαρίου 2018, έμεινε ελεύθερος από τους Σακραμέντο Κινγκς. Στις 7 Μαρτίου 2018 υπέγραψε δεκαήμερο συμβόλαιο με τους Πόρτλαντ Τρέιλ Μπλέιζερς.

### Παναθηναϊκός (2018-2023)
Στις 20 Ιουλίου 2018, επέστρεψε στον Παναθηναϊκό, υπογράφοντας συμβόλαιο πενταετούς διάρκειας. Στις 17 Φεβρουαρίου 2019 κατέκτησε το Κύπελλο Ελλάδας, κόντρα στον ΠΑΟΚ με 79-73. Τον Ιούνιο του 2019 κατέκτησε το πρώτο του πρωτάθλημα με τα πράσινα, νικώντας στη σειρά των τελικών τον Προμηθέα Πατρών με 3-0.

Στις 13 Ιανουαρίου 2021 κόντρα στη Βιλερμπάν (νίκη με 88-71), έκανε δύο ατομικά ρεκόρ καριέρας στην Ευρωλίγκα, καθώς ήταν η πρώτη φορά που σκόραρε 18 πόντους, αλλά και που συγκέντρωσε 28 βαθμούς στο σύστημα αξιολόγησης. Στις 7 Μαρτίου 2021, κόντρα στον Κολοσσό Ρόδου έφτασε τις 100 συμμετοχές στο επαγγελματικό Πρωτάθλημα Ελλάδας. Παράλληλα έγινε ο έβδομος παίκτης στην ιστορία του Παναθηναϊκού με τριψήφιο αριθμό στις τάπες στη διοργάνωση και μπήκε στην πρώτη 15άδα των ριμπάουντερ των πρασίνων στο επαγγελματικό Πρωτάθλημα φτάνοντας τα 423. Στις 19 Απριλίου, στον αγώνα κόντρα στον Ηρακλή με τρεις τάπες έφτασε τις 108 και έγινε μέλος της πρώτης πεντάδας του Παναθηναϊκού στη λίστα με τους καλύτερους μπλοκέρ. Επίσης μπήκε στην πρώτη 40άδα του επαγγελματικού Πρωταθλήματος στην ίδια κατηγορία. Στις 9 Μαΐου κατέκτησε για τέταρτη φορά το Κύπελλο Ελλάδας, νικώντας τον τελικό τον Προμηθέα Πάτρας με 91-79 με τον ίδιο να έχει 6 πόντους και 4 ριμπάουντ. Στις 10 Ιουνίου, κατέκτησε το Πρωτάθλημα Ελλάδας, αφού ο Παναθηναϊκός κέρδισε στη σειρά των τελικών το Λαύριο με 3-1. Στις 31 εμφανίσεις του στο Πρωτάθλημα Ελλάδας, μέτρησε 10.1 πόντους, 5.7 ριμπάουντ, 1.3 τάπες και 0.9 ασίστ, ενώ σούταρε με 64.5% στα δίποντα και 81.4% στις βολές σε 21 λεπτά συμμετοχής ανά αγώνα και αναδείχτηκε μέλος της καλύτερης ομάδας της διοργάνωσης.

Στις 26 Σεπτεμβρίου 2021, κατέκτησε το Σούπερ Καπ Ελλάδας, νικώντας στον τελικό τον Προμηθέα Πατρών 92-83. Μάλιστα ο ίδιος αναδείχτηκε MVP του τελικού έχοντας 14 πόντους με 7/8 δίποντα, 6 ριμπάουντ και 2 κοψίματα. Στις 11 Νοεμβρίου 2021 κόντρα στην Ούνικς Καζάν (ήττα 72-74), έφτασε τις 100 συμμετοχές στην Ευρωλίγκα, ενώ έκανε νέο ατομικό ρεκόρ καριέρας στον τομέα των ριμπάουντ, μαζεύοντας 17 (7 επιθετικά, 10 αμυντικά). Στις 25 Νοεμβρίου κόντρα στη Ζενίτ (νίκη 70-64), ισοφάρισε το ρεκόρ καριέρας του στους πόντους στην Ευρωλίγκα με 18 (8/9 δίποντα, 2/6 βολές), μάζεψε 13 ριμπάουντ, έκανε την καλύτερη επίδοση του για τη σεζόν σε μπλοκ με 4, μοίρασε 1 ασίστ και έκανε νέο ατομικό ρεκόρ αξιολόγησης (PIR) με 31 βαθμούς. Στις 30 Ιανουαρίου 2022 κόντρα στον Άρη, μπήκε στη 10άδα των επιθετικών ριμπάουντερ της ομάδας αφού έφτασε τα 209, ενώ με τα έξι ριμπάουντ που είχε συνολικά, ξεπέρασε τα 600 στην 128η εμφάνιση του στη διοργάνωση. Στις 7 Μαρτίου, κόντρα στον Ιωνικό, είχε νταμπλ-νταμπλ με 20 πόντους (10/15 δίποντα), 17 ριμπάουντ, 3 τάπες 1 κλέψιμο, 1 ασίστ, συγκεντρώνοντας 39 βαθμούς στο σύστημα αξιολόγησης και έτσι αναδείχτηκε MVP της 16ης αγωνιστικής στο Πρωτάθλημα Ελλάδας. Μάλιστα έγινε ο πρώτος Έλληνας γενικά αλλά και του Παναθηναϊκού που κατέγραψε 17 ριμπάουντ σε ένα παιχνίδι στη διοργάνωση. Επίσης έγινε ο τέταρτος μπλοκέρ στην ιστορία του Παναθηναϊκού με 144 τάπες. Στις 13 Μαρτίου κόντρα στο Περιστέρι, ξεπέρασε τους 1.000 πόντους στο 132ο παιχνίδι του στο Πρωτάθλημα Ελλάδας. Στις 8 Απριλίου κόντρα στη Φενέρμπαχτσε είχε 14 πόντους (6/8 δίποντα, 2/2 βολές), 12 ριμπάουντ, 4 τάπες, 3 κλεψίματα, 1 ασίστ και 1 κερδισμένο φάουλ σε 34, συλλέγοντας συνολικά 31 μονάδες στο σύστημα αξιολόγησης. Έτσι αναδείχθηκε MVP της αγωνιστικής στην Ευρωλίγκα, για πρώτη φορά στην καριέρα του. Με το τέλος της κανονικής περιόδου της Ευρωλίγκα, ο Παπαγιάννης ήταν για πρώτη φορά στην καριέρα του ο πρώτος ριμπάουντερ και μπλοκέρ της διοργάνωσης. Παράλληλα με την εξαιρετική χρονιά που είχε αποτέλεσε μέλος της δεύτερης καλύτερης πεντάδας της σεζόν στην Ευρωλίγκα, για πρώτη φορά στην καριέρα του. Τελείωσε τη σεζόν με 10.3 πόντους και 8.2 ριμπάουντ μαζί με 1.7 μπλοκ κατά μέσο όρο. Στις 22 Μαΐου κόντρα στον Άρη είχε ένα μπλοκ, έφτασε συνολικά τα 158 και έγινε ο τρίτος μπλοκέρ στην ιστορία του Παναθηναϊκού και ο 20ός στην ιστορία του Πρωταθλήματος Ελλάδας. Στις 5 Ιουνίου με τα 10 ριμπάουντ που μάζεψε στο 4ο παιχνίδι των ημιτελικών απέναντι στη Λάρισα, μπήκε στην 10άδα των κορυφαίων ριμπάουντερ στην ιστορία του Παναθηναϊκού, έχοντας συνολικά 730. Για τη σεζόν 2021-22, αναδείχτηκε επίσης μέλος της καλύτερης πεντάδας του ελληνικού πρωταθλήματος.

Στις 30 Οκτωβρίου 2022 κόντρα στον Κολοσσό, έφτασε τις 181 τάπες και έγινε ο δεύτερος καλύτερος μπλοκέρ στην ιστορία του Παναθηναϊκού στο Πρωτάθλημα Ελλάδας. Επίσης, πραγματοποιώντας την 145η εμφάνιση του με τον Παναθηναϊκό στο Πρωτάθλημα μπήκε στην πρώτη 15άδα της λίστας των «πρασίνων». Στις 10 Ιανουαρίου 2023 κόντρα στη Φενέρμπαχτσε, έφτασε τους 1.000 πόντους καριέρας στην Ευρωλίγκα. Στις 28 Μαρτίου κόντρα στην Μπάγερν Μονάχου, είχε 24 πόντους (7/7 δίποντα, 3/3 τρίποντα και 1/1 βολές), 11 ριμπάουντ, 1 ασίστ, 3 μπλοκς και κανένα άστοχο σουτ με 40 βαθμούς στο σύστημα αξιολόγησης. Με αυτή την εμφάνιση πραγματοποίησε τρία νέα ατομικά ρεκόρ καριέρας στην Ευρωλίγκα σε πόντους, αξιολόγηση και εύστοχα τρίποντα. Μάλιστα με την επίδοση των 40 βαθμών αξιολόγησης, αναδείχτηκε MVP της 31ης αγωνιστικής στην Ευρωλίγκα.

### Φενέρμπαχτσε (2023-2024)

Στις 15 Ιουλίου 2023, υπέγραψε με την τουρκική Φενέρμπαχτσε, μέχρι το 2025. Στις 18 Φεβρουαρίου 2024, κατέκτησε το Κύπελλο Τουρκίας, αφού η Φενέρ κέρδισε στον τελικό την Εφές με 80-67, με τον ίδιο να μην αγωνίζεται στον τελικό. Στις 12 Ιουνίου 2024, κατέκτησε το τουρκικό πρωτάθλημα αφού η Φενέρ κέρδισε την Εφές με 3-1 στη σειρά των τελικών. Την αγωνιστική περίοδο 2023-24 με τη φανέλα των Τούρκων, έπαιξε σε 38 παιχνίδια στην Ευρωλίγκα και μέτρησε 5.7 πόντους και 3.1 ριμπάουντ ανά 15.9 λεπτά κατά μέσο όρο. Σε 21 ματς στο πρωτάθλημα, σημείωσε 11 πόντους, 5.9 ριμπάουντ, 1 μπλοκ και 0.6 ασίστ ανά 21.4 λεπτά συμμετοχής κατά μέσο όρο.

### ΑΣ Μονακό (2024-2025)
Στις 9 Ιουλίου 2024, υπέγραψε με την ΑΣ Μονακό, μέχρι το τέλος της σεζόν. Σε 32 ματς στο Πρωτάθλημα Γαλλίας, ο Παπαγιάννης μέτρησε 5.8 πόντους (52.7% στο δίποντο, 90.9% στις βολές), 3.6 ριμπάουντ και 0.6 ασίστ ανά 16.3′ κατά μέσο όρο και σε 29 αγώνες στην Ευρωλίγκα αρίθμησε 7.3 πόντους με 3.4 ριμπάουντ και 0.5 ασίστ. Επίσης, ολοκλήρωσε την κανονική περίοδο της Ευρωλίγκα με 1.4 τάπες ανά 16:25 λεπτά συμμετοχής σε 28 αγώνες και αναδείχθηκε για δεύτερη φορά στην καριέρα του κορυφαίος μπλοκέρ της διοργάνωσης.

### Αναντολού Εφές (2025-σήμερα)
Στις 16 Ιουλίου 2025, συμφώνησε με την τουρκική Αναντολού Εφές, για τα επόμενα 2+1 χρόνια. Στις 17 Οκτωβρίου κατα την διάρεκαι του αγώνα ανάμεσα στην Αναντολού Εφές και τον Παναθηναϊκό, προσγειώθηκε με άσχημο τρόπο στο αριστερό του πόδι έχοντας υποστή ρήξη χιαστού. Ο Έλληνας σέντερ, υποβλήθηκε σε χειρουργική επέμβαση και έμεινε εκτός δράσης 8 μήνες. 

## Εθνική ομάδα
[μικρογραφία|297x297εσ|Ο Παπαγιάννης στο [Ευρωμπάσκετ 2017]]
Ο Παπαγιάννης πρωτοεμφανίστηκε με το εθνόσημο της Εθνικής Ομάδας Παίδων το καλοκαίρι του 2012. Αποτέλεσε μέλος τόσο της Εθνικής Ομάδας Εφήβων Κ16 όσο και της Εθνικής Ομάδας Εφήβων Κ18. Το καλοκαίρι του 2013 κατέκτησε το χάλκινο μετάλλιο στο Ευρωπαϊκό πρωτάθλημα Παίδων. Το καλοκαίρι του 2015 συμμετείχε με το εθνόσημο στο Παγκόσμιο Πρωτάθλημα Καλαθοσφαίρισης Κ19 που διεξήχθη στο Ηράκλειο της Κρήτης, όπου έφτασε μέχρι τον ημιτελικό κατακτώντας την 4η θέση. Επίσης, το καλοκαίρι του 2015 κατέκτησε το χρυσό μετάλλιο στο Ευρωπαϊκό Πρωτάθλημα Κ18 στο Βόλο. Στο Ευρωμπάσκετ Εφήβων του 2015 αναδείχθηκε μέλος της καλύτερης πεντάδας της διοργάνωσης.

Τον Ιούνιο του 2017 κλήθηκε στην τελική 12άδα της Εθνικής Ανδρών για το Ευρωμπάσκετ 2017. Το 2019 αγωνίστηκε στο Παγκόσμιο Κύπελλο της Κίνας. Ήταν παρών στο Προολυμπιακό τουρνουά του Καναδά, στο οποίο η Εθνική έχασε την πρόκριση στους Ολυμπιακούς Αγώνες του Τόκιο, αφού ηττήθηκε στον τελικό από την Τσεχία 97-72. Αγωνίστηκε επίσης στο Ευρωμπάσκετ 2022, στο οποίο η Εθνική έφτασε μέχρι τα προημιτελικά, όπου και ηττήθηκε από τη Γερμανία 107-96. Ο ίδιος στο τουρνουά είχε 6.5 πόντους και 3.5 ριμπάουντ σε 6 αγώνες με 17.7 λεπτά συμμετοχής. Το 2023 βρέθηκε στην τελική δωδεκάδα της Εθνικής για το Παγκόσμιο Κύπελλο, όπου έφτασε μέχρι την φάση των  (κατετάγη 15η). Το καλοκαίρι του 2024, συμμετείχε στους Ολυμπιακούς Αγώνες στο Παρίσι, όπου η Εθνική έφτασε μέχρι τα προημιτελικά αφού αποκλείστηκε από την Γερμανία με 76-63. Το καλοκαίρι του 2025, ενημέρωσε πως δεν είναι παρών στο Ευρωμπάσκετ 2025.

Με το εθνόσημο ο Παπαγιάννης έχει 72 αγώνες με 539 πόντους (μ.ο: 7.49). Στους έφηβους είχε 35 αγώνες με 293 πόντους (μ.ο: 8.37) ενώ στους παίδες κατέγραψε 33 συμμετοχές με 347 πόντους (μ.ο: 10.52).

## Τίτλοι-Διακρίσεις

### Ομαδικοί

#### [[Παναθηναϊκός (καλαθοσφαίριση ανδρών)|Παναθηναϊκός]]

*3x Πρωτάθλημα Ελλάδας: (2019, 2020, 2021)
*4x Κύπελλο Ελλάδας: (2015, 2016, 2019, 2021)
*Σούπερ Καπ Ελλάδας: (2021)

#### [[Φενέρμπαχτσε (καλαθοσφαίριση ανδρών)|Φενέρμπαχτσε]]

* Πρωτάθλημα Τουρκίας: (2024)
* Κύπελλο Τουρκίας: (2024)

### Ατομικοί
* 2x Καλύτερη πεντάδα στο Πρωτάθλημα Ελλάδας: (2021, 2022)
*MVP στο Σούπερ Καπ Ελλάδας: (2021)
*Μέλος της Δεύτερης Καλύτερης Πεντάδας στην Ευρωλίγκα: (2022)
*2x MVP της αγωνιστικής στην Ευρωλίγκα: (34η αγωνιστική 2021/22), (31η αγωνιστική 2022/23)
*2x Πρώτος παίκτης σε κοψίματα στην Ευρωλίγκα: (2022, 2025)
*Πρώτος παίκτης σε ριμπάουντ στην Ευρωλίγκα: (2022)
*3x Ελληνικό All-Star Game: (2019, 2020, 2022)
*Νικητής στο διαγωνισμό καρφωμάτων στο Ελληνικό All-Star Game: (2020)
*Ελληνικό All-Star Game Νέων: (2013)
* MVP Πανελλήνιο εφήβων: (2015)
* Μέλος της Καλύτερης Πεντάδας στο Πανελλήνιο εφήβων: (2015)

### Εθνικοί

#### Ευρωπαϊκό πρωτάθλημα Παίδων

* Χάλκινο μετάλλιο (2013)

#### [[Ευρωπαϊκό πρωτάθλημα καλαθοσφαίρισης εφήβων|Ευρωπαϊκό πρωτάθλημα Εφήβων]]

* Χρυσό μετάλλιο (2015)

### Ατομικοί

* Μέλος της καλύτερης πεντάδας στο Παγκόσμιο Πρωτάθλημα Εφήβων (2015)
* Μέλος της καλύτερης πεντάδας στο Ευρωπαϊκό Πρωτάθλημα Παίδων (2013)
* Πρώτος στα κοψίματα στο Ευρωπαϊκό Πρωτάθλημα Παίδων (2013).

## Παραπομπές


## Εξωτερικοί σύνδεσμοι
* 
* 

Κατηγορία:Έλληνες καλαθοσφαιριστές
Κατηγορία:Σέντερ
Κατηγορία:Καλαθοσφαιριστές Εθνικής Ελλάδας Κ16
Κατηγορία:Καλαθοσφαιριστές Εθνικής Ελλάδας Κ17
Κατηγορία:Καλαθοσφαιριστές Εθνικής Ελλάδας Κ18
Κατηγορία:Καλαθοσφαιριστές Εθνικής Ελλάδας Κ19
Κατηγορία:Καλαθοσφαιριστές Εθνικής Ελλάδας
Κατηγορία:Καλαθοσφαιριστές Ευρωμπάσκετ 2017
Κατηγορία:Καλαθοσφαιριστές Ευρωμπάσκετ 2022
Κατηγορία:Καλαθοσφαιριστές Παγκοσμίου Κυπέλλου 2019
Κατηγορία:Καλαθοσφαιριστές Περιστερίου
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Σακραμέντο Κινγκς
Κατηγορία:Καλαθοσφαιριστές Ρίνο Μπιγκχορνς
Κατηγορία:Καλαθοσφαιριστές Φενέρμπαχτσε
Κατηγορία:Καλαθοσφαιριστές ΑΣ Μονακό
Κατηγορία:Καλαθοσφαιριστές Εφές Αναντόλου
Κατηγορία:Καλαθοσφαιριστές Πρωταθλήματος Τουρκίας
Κατηγορία:Έλληνες καλαθοσφαιριστές στο εξωτερικό
Κατηγορία:Έλληνες καλαθοσφαιριστές στο NBA
Κατηγορία:Καλαθοσφαιριστές του NBA
Κατηγορία:Καλαθοσφαιριστές D-League
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές Παγκοσμίου Κυπέλλου 2023
Κατηγορία:Καλαθοσφαιριστές στους Θερινούς Ολυμπιακούς Αγώνες 2024